Les activitats estiuenques organitzades per les diferents àrees de l'Ajuntament de Sagunt conclouen amb bones xifres de participació
27 de juliol 2021

![Imagen sin texto alternativo.](/media/hsyly5yw/91-c1-mini-visita-actividades-estivales-ayto.jpg)  
​

Les activitats d'estiu organitzades i posades en marxa per les diverses àrees de l'Ajuntament de Sagunt conclouen esta setmana amb unes bones xifres de participació en una edició marcada per la COVID-19 i en la qual, malgrat la incertesa i les restriccions que ha provocat la situació pandèmica, la seguretat i la prevenció han aconseguit que la resposta de les famílies haja superat a la por.

  

Centenars de xiquets, xiquetes, adolescents i persones amb discapacitat intel·lectual del municipi han pogut gaudir així de l'Escola d'Estiu _Morvedre a la Mar_, el Campus Dofí, el Campus d'Atletisme i _Diverestiu_, que s'han desenvolupat en diferents espais municipals de Sagunt i Port de Sagunt.

  

L'alcalde de Sagunt, Darío Moreno; el regidor delegat de Serveis Socials, Alejandro Sotoca; el regidor delegat d'Activitat Física, Salut i Esports, Javier Timón; i el regidor delegat de Joventut i Infància, Guillermo Sampedro, han visitat este dimarts els diferents centres en els quals es desenvolupen totes estes activitats que quedaran clausurades este divendres, on han pogut comprovar de primera mà com s'organitzen i en què consisteixen els entreteniments dels quals gaudeixen les persones participants i com s'ho passen.

  

Els punts en els quals es duen a terme estos campus estiuencs, i que han rebut la visita de la comitiva, són concretament el CEIP Villar Palasí, el CEIP María Yocasta Ruiz Aguilera, el CEIP Mediterráneo, el CEIP Victoria i Joaquín Rodrigo, el Poliesportiu Municipal (internuclis), el Centre Social Els Vents i el Casal Jove.

  

Darío Moreno ha subratllat en la visita que **«enguany l'Ajuntament ha fet un gran esforç per posar a la disposició de la ciutadania totes les activitats possibles»**, diversos programes posats en marxa per les regidories de Joventut i Infància; d'Activitat Física, Salut i Esports; i de Serveis Socials pensant que, **«malgrat la situació de pandèmia, continue existint per a les famílies una opció de conciliació que a més aporte valors i aporte un extra»** als xiquets i les xiquetes del municipi.

  

**«Eixa gran qualitat que es treballa per part dels departaments té una nota comuna, que és la seguretat, i és un aspecte que especialment este any de pandèmia és molt important per a nosaltres»**, ha puntualitzat l'alcalde. **«Hem posat l'accent en això i un dels grans èxits que s'han demostrat en esta edició dels diferents programes ha sigut la normalitat relativa amb la qual hem pogut desenvolupar-los, sempre pensant en els més xicotets i xicotetes»**, ha agregat Moreno.

  

![Imagen sin texto alternativo.](/media/rcrlxb0d/91-c2-visita-actividades-estivales-ayto.jpg)  
  

L'Escola d'Estiu _Morvedre a la Mar_, organitzada pel Departament de Joventut i Infància, ha comptat este estiu amb la inscripció i participació de 450 xiquets i xiquetes. Al llarg del mes que ha durat l'escoleta, els menuts i les menudes han gaudit de tot tipus d'activitats lúdiques i educatives que en l'edició d'este 2021 han tingut com a eix central la temàtica relacionada amb el tren, aprofitant que durant el present exercici es commemora l'Any Europeu del Ferrocarril.

  

El regidor delegat de Joventut i Infància, Guillermo Sampedro, ha fet un balanç **«molt positiu»** de l'escoleta. **«L'Escola d'Estiu és un servei fonamental per a les famílies que els permet conciliar fills i filles, família, amb treball. A més, donem servei a quasi 500 famílies de Sagunt amb ‘grups bambolla’ molt segurs, complint les mesures amb ràtios de 10 alumnes per monitor o monitora»**, ha remarcat l'edil. **«Estem molt satisfets perquè és un programa que als xiquets i les xiquetes els educa, diverteix i entreté»**, ha afegit.

  

![Imagen sin texto alternativo.](/media/4mgmlxwb/91-c5-visita-actividades-estivales-ayto.jpg)  
  

Pel Campus Dofí, impulsat per l'àrea d'Activitat Física, Salut i Esports, que oferia activitats lúdic-esportives a població d'entre 3 i 12 anys han passat un total de 236 xiquets i xiquetes en la primera quinzena i 233 en la segona, mentre que al Campus d'Atletisme –posat en marxa també per la mateixa regidoria– s'han exercitat fins a 29 i 26 xicotets, xicotetes i preadolescents respectivament en cada quinzena d'edats que van des dels 6 fins als 12 anys. La meitat aproximadament s'han beneficiat també del servei de menjador que s'oferia.

  

Per la seua part, el regidor delegat d'Activitat Física, Salut i Esports, Javier Timón, ha fet també una valoració **«molt positiva»** de les activitats posades en marxa per l'àrea que dirigeix. **«Hem sigut els primers a apostar per realitzar tot el que estiguera permés per la normativa sanitària i a més es demostra que és necessari fer activitat física i esportiva i que es pot fer garantint la seguretat sanitària»**, ha assegurat. En eixe sentit considera que **«és digne de destacar»** el bon resultat del Campus Dofí i que **«ha de servir»** perquè, d'ara en avant, es prenga l'activitat física i l'esport com una cosa fonamental, **«no solament per al benestar físic sinó també per a la salut»**.

  

![Imagen sin texto alternativo.](/media/eu5bger1/91-c4-visita-actividades-estivales-ayto.jpg)  
  

_Diverestiu_, la iniciativa inclusiva d'oci i temps lliure per a persones de totes les edats amb discapacitat intel·lectual greu promoguda pel Departament de Serveis Socials, ha comptat amb la participació de 8 persones d'entre 5 i 19 anys. Durant el mes que ha durat este campus, les persones inscrites han gaudit d'activitats lúdic-educatives com, per exemple, musicoteràpia o manualitats, entre altres exercicis.

  

El regidor delegat de Serveis Socials, Alejandro Sotoca, ha destacat l'èxit d'esta edició de _Diverestiu_. **«És una activitat que ajuda tant a participants com a les famílies. Ha funcionat molt bé, amb un nivell d'assistència de quasi el 100% i esperem millorar-la i ampliar-la l'any que ve»**, ha manifestat l'edil. Sotoca ha ressaltat, a més a més, que **«els familiars estan molt contents»**.

  

Tots estos projectes estiuencs han servit per a ajudar les famílies del municipi a compaginar millor la jornada laboral amb la vida familiar i aconseguir així una millor conciliació en un moment de l'any en què els xiquets, les xiquetes i les persones adolescents estan de vacances mentre els seus progenitors treballen. D'esta manera, i amb estes accions, s'aconsegueix també que en molts casos les famílies no es vegen forçades a deixar els menuts i les menudes amb els seus avis o altres persones properes que pogueren estar en risc enfront de la COVID-19.

  

![Imagen sin texto alternativo.](/media/5labzrmt/91-c3-visita-actividades-estivales-ayto.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/les-activitats-estiuenques-organitzades-per-les-diferents-arees-de-l-ajuntament-de-sagunt-conclouen-amb-bones-xifres-de-participacio/ "Facebook")
*   [](http://twitter.com/share?url=https://aytosagunto.es/va/actualitat/les-activitats-estiuenques-organitzades-per-les-diferents-arees-de-l-ajuntament-de-sagunt-conclouen-amb-bones-xifres-de-participacio/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/les-activitats-estiuenques-organitzades-per-les-diferents-arees-de-l-ajuntament-de-sagunt-conclouen-amb-bones-xifres-de-participacio/ "Linked In")
*   [](mailto:?body=https://aytosagunto.es/va/actualitat/les-activitats-estiuenques-organitzades-per-les-diferents-arees-de-l-ajuntament-de-sagunt-conclouen-amb-bones-xifres-de-participacio/)